Diari Oficial de la Generalitat Valenciana


Sumari del DOGV 8500, del 06-03-2019 (2019/1809)

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 72/18-AIA Cheste.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1809


Data del document
:   12-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cheste
    * impacte ambiental

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 72/18-AIA Cheste. [2019/1809]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 72/18-AIA Cheste.  
  
  
«Declaració d'impacte ambiental  
Expedient: 72-2018-AIA.  
Títol: Projecte d'instal·lació de canonada de reg agrícola.  
Promotor: Comunitat de Regants Pozo La Vaquera.  
Òrgan substantiu: Ajuntament de Cheste.  
Localització: parcel·la 34 del polígon 20 de Cheste (València).  
  
Antecedents  
1. El 18 de juliol de 2003, la Direcció General de Medi Natural emet declaració d'impacte ambiental favorable supeditada al compliment de certs condicionants ambientals al projecte de bassa de reg, inclosa en el projecte d'obres de millora en xarxa de distribució per a reg localitzat d'alta freqüència, promogut per la Comunitat de Regants Pozo La Vaquera (expedient 56-2003-AIA).  
El 31 de juliol de 2017 té entrada en el Servei d'Avaluació d'Impacte Ambiental una sol·licitud d'informe respecte a la necessitat d'iniciar un procediment ambiental de la modificació del projecte d'obres esmentat. La modificació consisteix en la instal·lació d'una canonada de reg agrícola a la parcel·la 34, del polígon 20, de Cheste, que connectaria la bassa objecte de l'expedient 56-2003-AIA amb un nou pou.  
El 25 de setembre de 2017, el Servei d'Avaluació d'Impacte Ambiental emet informe en el qual s'indica que el projecte proposat és una construcció de conducció d'aigua en terreny natural, seminatural o inculte, supòsit inclòs en l'annex I.7 del Decret 162/1990, pel qual s'aprova el reglament per a l'execució de la Llei 2/1989, d'impacte ambiental de la Comunitat Valenciana.  
Respecte als supòsits de modificacions de projectes, l'article 7 de la Llei 21/2013 indica que seran objecte d'una avaluació d'impacte ambiental ordinària:  
«1.c) Qualsevol modificació de les característiques d'un projecte consignat en l'annex I o en l'annex II, quan aquesta modificació compleix, per si sola, els llindars establits en l'annex I.»  
L'informe va concloure que la modificació del projecte és un supòsit de l'article 7.1.c, i, per tant, s'havia de sotmetre al procediment d'avaluació d'impacte ambiental pel tràmit ordinari.  
El 13 de juliol de 2018, es rep en l'òrgan ambiental l'expedient del projecte per a l'inici de l'avaluació d'impacte ambiental pel tràmit ordinari, del qual cal citar els antecedents següents:  
2. La Comunitat de Regants Pozo La Vaquera disposa de concessió d'aigües subterrànies per a reg amb un cabal d'1.143.000 m³/any, cabal procedent de dos sondejos.  
L'any 2015, i davant la salinització d'un dels pous, es va sol·licitar davant l'òrgan de conca una modificació de les característiques de la concessió d'aigües subterrànies per a reemplaçar una de les preses existents per una altra presa en un pou amb aigua no salinitzada, sense modificar la concessió.  
Per a integrar l'aigua que s'obtindrà d'aquest pou es fa necessària la construcció d'una canonada de reg, projecte objecte de l'actual procediment ambiental.  
En la fase prèvia del procediment, es va obtindre informe de la Secció Forestal del Servei Territorial de Medi Ambient de València, de 10 de gener de 2017, on s'indicava que en el cas de forests de propietat particular no es concedeix autorització però es requereix informe favorable de l'òrgan forestal. Posteriorment, mitjançant un informe de 4 de juliol de 2017, es comunica que el projecte requereix la realització del procediment d'avaluació d'impacte ambiental.  
  
Objecte, descripció del projecte i alternatives  
Per a pal·liar la baixa qualitat de l'aigua emprada en el reg per part de la Comunitat de Regants Pozo La Vaquera es va executar un sondeig al paratge de la Cañada Fría. La profunditat del sondeig va ser de 200 metres. El diàmetre de perforació va ser de 800 mm en l'embocadura i 600 mm en la resta de la perforació. Durant la fase de perforació es va instal·lar una bassa impermeable on es va abocar el detritus extret que va ser gestionat per una empresa gestora. En la perforació, segons el projecte presentat, s'ha entubat i cimentat i està previst, en cas d'abandó del sondeig, el seu segellament i la restauració del terreny.  
Des d'aquest pou es construirà la canonada que enllaçarà la bassa de regulació existent i que va ser objecte de l'expedient 53-2003-AIA.  
Es presenten dues alternatives principals.  
Alternativa A: aquesta opció consisteix a executar la traça de la canonada des del sondeig (situat a cota 166,00 msnm) a la bassa existent (situada a cota 227,00 msnm) i fer el traçat seguint la línia de màxim pendent fins a la bassa. Aquest traçat és el més curt entre les dues instal·lacions, i afecta la parcel·la 34, del polígon 20, de Cheste, parcel·la propietat de l'Ajuntament de Cheste, que permet la seua instal·lació. La longitud de la traça en aquesta alternativa és de 488,60 m.  
Alternativa B: aquesta opció projecta la traça de la canonada que afecta les parcel·les 254, 34, 256, 234, del polígon 20, de Cheste, algunes d'aquestes de particulars i se situa al nord de l'alternativa anterior. La longitud de la conducció seria, en aquest cas, de 530,00 m.  
El document presentat no compara les repercussions ambientals de les alternatives presentades si bé es decanta per l'alternativa «A» atés que no afectarà parcel·les privades.  
Segons l'alternativa triada, la canonada s'instal·larà a la parcel·la 34 del polígon 20. El material emprat serà PVC, tindrà 315 mm de diàmetre i longitud de 488,6 metres. En la canonada s'instal·laran 4 hidrants que seran usats per vehicles d'extinció d'incendis.  
Les accions més rellevants del projecte seran el desbrossament i neteja del terreny, i les excavacions i moviments de terres. La rasa s'executarà per mitjà de rasadora de cadenes.  
L'execució del projecte començarà amb la delimitació de la zona d'obres sobre el terreny. L'amplària total de la zona d'obres es preveu que serà de 3,50 metres. Una vegada delimitada la zona d'obres es procedirà a l'eliminació de la capa de sòl fèrtil que es conservarà perquè siga usat en la restauració; a l'excavació del terreny fins a la cota -1,0 m, i a la conformació de l'amplària de la rasa que serà de 0,4 metres.  
El material fi excavat s'utilitzarà per al rebliment de la solera de la rasa. Una vegada col·locada la canonada, s'utilitzarà graveta com a rebliment de protecció fins a 15 cm per damunt de la generatriu superior del tub i posteriorment sòl seleccionat fins a aconseguir la cota del terreny original. El material sobrant es derivarà a un abocador autoritzat. Posteriorment, el terreny es compactarà i sobre aquest s'estendrà la terra vegetal. Es dotarà el terreny d'un lleuger pendent, del 2 al 3 %, d'acord amb les de l'entorn immediat.  
Finalment, es procedirà a la revegetació de la zona amb ús de vegetació forestal de baix port en tota la superfície afectada.  
  
Documentació administrativa  
Consta en l'expedient:  
- Còpia de l'autorització de línia elèctrica aerosubterrània de 210 metres (195 metres subterranis i 5 metres aeris) a la parcel·la 249, del polígon 20, de Cheste (València), de 23 de maig de 2017, del Servei Territorial d'Energia de València.  
- Còpia de la Resolució de la Direcció Territorial d'Educació, Investigació, Cultura i Esport, de data 20 de desembre de 2017, per la qual s'autoritza la prospecció arqueològica per al projecte de canonada de reg agrícola a la parcel·la 34, del polígon 20, de Cheste (València).  
- Còpia de la presentació de la memòria d'impacte patrimonial davant la Direcció Territorial de Cultura, de 29 de desembre de 2017.  
- Còpia de la sol·licitud davant la Confederació Hidrogràfica del Xúquer de canvi de presa sense modificar la concessió de 16 de maig de 2017.  
  
Tramitació administrativa  
L'expedient amb el qual s'inicia l'avaluació d'impacte ambiental pel tràmit ordinari té entrada en el Servei d'Avaluació d'Impacte Ambiental el 13 de juliol de 2018.  
El tràmit d'exposició pública es va realitzar mitjançant publicació en el Butlletí Oficial de la Província de València, de 30 d'abril de 2018, i exposició de l'edicte en el tauler d'anuncis i en la seu electrònica del municipi.  
Durant el període d'informació pública no es van produir al·legacions.  
El 8 de maig de 2018, l'Ajuntament de Cheste va efectuar consulta a la Secció Forestal del Servei Territorial de València. Fins al moment no s'ha rebut contestació a la sol·licitud realitzada per l'Ajuntament de Cheste.  
Transcorregut el termini i atés que l'òrgan ambiental té elements de judici suficients per a continuar l'expedient, se'n continua la tramitació.  
  
  
Afeccions legals  
El projecte es realitzarà en l'àmbit de sòl no urbanitzable comú (zona rural comuna forestal).  
El terreny d'afecció està considerat com a terreny forestal estratègic (zona d'alta productivitat) segons la cartografia del Pla d'acció territorial forestal de la Comunitat Valenciana.  
La zona on s'executarà el projecte no afecta espais protegits de la Xarxa Natura 2000 ni cap altre espai protegit regulat en la Llei 11/1994, d'espais naturals protegits de la Comunitat Valenciana.  
  
Consideracions ambientals  
Es destaquen els aspectes següents de l'estudi d'impacte ambiental:  
Com a característica principal de la zona que estarà afectada, destaca la vegetació forestal de port baix amb presència d'espècies com ara Anthyllis cytisoides, Erica multiflora, Juniperus oxycedrus, Cistus cluii, Quercus coccifera, Rosmarinus oficinalis, sense que s'hagen detectat espècies d'especial singularitat. Quant a la fauna, no s'ha detectat en l'àmbit espècies prioritàries. Les espècies presents són concordes amb el caràcter antropitzat de l'entorn.  
El risc més significatiu present en el territori és el risc d'erosió. Segons les bases cartogràfiques de la GVA, es qualifica com a molt alt.  
L'entorn on es realitzarà el projecte pot descriure's com una zona on coexisteixen el terreny forestal de relleu en forma de turó amb vegetació, en general, de matoll amb xicotets bosquets o peus aïllats de vegetació arbòria formada per restes d'exemplars d'antics cultius (garroferes i oliveres) i de vegetació forestal (pins), amb els camps de cultiu i les urbanitzacions.  
Les accions del projecte que poden generar efectes ambientals són:  
- Realització d'accessos.  
- Desbrossament i neteja del terrenys.  
- Retirada de terra.  
- Excavacions i moviment de terres.  
L'execució del projecte produirà un efecte de signe negatiu en la coberta vegetal. Aquest efecte no serà rellevant ja que la posada en marxa de les mesures correctores farà que la zona torne a l'estat original.  
No s'esperen efectes sobre les aigües subterrànies i superficials a causa de la profunditat a què estan els aqüífers a la zona i a l'escassa possibilitat que es contaminen les aigües superficials a causa d'arrossegaments des de la zona d'obres.  
Durant la fase de construcció, el trànsit de la maquinària d'obra i l'execució dels treballs produiran emissió de partícules en suspensió a l'atmosfera, emissió de gasos contaminants i soroll ambiental. Es considera que aquests efectes no aconseguiran la suficient entitat per a generar efectes ambientals significatius, si bé es proposaran mesures correctores amb la finalitat de minimitzar els efectes produïts.  
No s'esperen impactes sobre la fauna. Poden produir-se efectes poc rellevants i transitoris durant l'execució del projecte a causa del soroll generat en la fase d'obres que pot ocasionar desplaçaments d'aquesta.  
  
En relació amb els processos geofísics, atés que es tracta d'una obra civil d'entitat xicoteta, és improbable que es produïsca qualsevol tipus d'inestabilitat sobre el terreny.  
La memòria d'impacte patrimonial indica que hi ha béns patrimonials catalogats en el perímetre de 2.000 metres, però cap d'aquests situats en una àrea d'afecció estudiada (200 metres). La consulta de la cartografia paleontològica i de l'IGME va proporcionar resultats negatius per a l'àrea afectada. Com a elements etnològics es van trobar unes vendrunes de recent construcció, i una barraca de pedra en sec de més valor patrimonial, com també una resta de ceràmica possiblement romana encara que sense fiabilitat cronològica. També s'han trobat restes de bancals irregulars xicotets sense valor patrimonial.  
La barraca de pedra no estarà afectada per les obres encara que es proposa habilitar mesures oportunes per a evitar qualsevol afecció directa.  
En l'àmbit socioeconòmic, la posada en marxa de la canonada assegurarà el subministrament d'aigua en camps de cultiu i crearà llocs de treball tant directes com indirectes i, per això, generarà efectes favorables.  
Si es valoren els efectes ambientals que poden produir-se en l'execució del projecte, es considera que podran tindre efectes ambientals negatius sobre la geologia i l'edafologia, la vegetació i el paisatge.  
Com a mesures preventives i correctores es proposa:  
A continuació es realitza un resum de les mesures proposades i d'aplicació al projecte descrit. Les mesures proposades en l'estudi d'impacte ambiental i que no es corresponen amb les característiques del projecte, no s'hi detallaran.  
- Correcció de la generació de pols: reg amb aigua de camins i pistes d'accés, disminució de la velocitat de circulació dels vehicles.  
  
- Correcció de la contaminació: la maquinària que s'emprarà estarà revisada i disposarà de silenciadors homologats.  
- Correcció dels efectes sobre el medi geofísic: per a evitar processos erosius, lliscaments i despreniments, s'ha triat maquinària adaptada a les característiques del terreny i s'ha d'executar la rasa segons el projecte i segons els resultats obtinguts en l'estudi d'estabilitat de talussos.  
  
Les zones d'apilament seran elegides o autoritzades per la direcció d'obres. En el cas que els apilaments es produïsquen fora de la zona d'obres, aquestes zones hauran de ser restaurades.  
Està previst que a mesura que s'executen des obres es restauren i es condicionen els terrenys afectats. Per a aconseguir la ràpida restauració dels terrenys afectats i evitar efectes sobre el medi, es realitzarà un decapatge en els primers 30 cm de sòl fèrtil. Aquest sòl es retirarà i apilarà i no es mesclarà amb la resta d'horitzons del sòl. S'ha de protegir aquesta terra vegetal i evitar que s'endurisca per mitjà d'una adequada manipulació i evitant acumulacions amb excés d'alçària.  
  
- Prevenció dels efectes sobre la vegetació: abans del començament del desbrossament es jalonarà la zona d'obres. Els jalons es mantindran durant tot el temps que dure l'obra.  
Es marcaran els arbres que, si escau, hagen de ser talats per situar-se en zona d'obres. Els situats en els voltants de la zona d'obres o que no siga necessari talar es jalonaran amb la finalitat d'evitar-ne l'afecció.  
- Correcció de l'impacte generat sobre el paisatge: l'elecció del traçat de la canonada serà no visible des de les vies de comunicació i assentaments urbans; es conservarà la topografia original del terreny; es respectarà la vegetació en la zona annexa a la zona d'obres, i es recuperarà en finalitzar les obres a topografia i xarxes de drenatge existents.  
- Sobre la població: execució de les obres en horari diürn; reposició d'accessos en cas de deterioració, i utilització de silenciadors en maquinària.  
El programa de vigilància ambiental es basarà en tres punts: vigilància perquè l'obra s'execute segons el projecte; determinar l'eficàcia de les mesures de protecció ambiental, i comprovar que aquestes mesures són adequades i que compleixen la seua comesa.  
En l'execució del projecte, el contractista de l'obra haurà de conéixer l'estudi d'impacte ambiental i les seues mesures correctores i serà l'encarregat de controlar-ne el compliment de les mesures de restauració, com també complir les determinacions que la declaració d'impacte ambiental establisca. Correspondrà a la direcció facultativa la vigilància i el desenvolupament del projecte i revisar l'eficàcia de les mesures correctores.  
En la fase de funcionament del projecte, la vigilància ambiental tindrà com a objectiu comprovar l'eficàcia de les mesures proposades. En cas de deficiències, s'hauran de proposar les modificacions o millores necessàries. Aquesta fase també permetrà detectar qualsevol altre tipus d'impacte no previst per l'estudi d'impacte ambiental.  
En aquesta fase, es realitzarà una revisió de la possible aparició de signes d'erosió i es corregiran aquests efectes mitjançant un nou anivellament i, si escau, realitzant una ressembrada del terreny.  
A part del seguiment generalitzat i continu de les superfícies revegetades, durant els tres anys següents a la finalització de la revegetació es realitzaren mostrejos semestrals (al maig i a l'octubre) que permeten quantificar el resultat de les sembres i plantacions. El contractista redactarà una memòria mensual relativa al compliment dels condicionants ambientals.  
  
Consideracions de l'òrgan ambiental  
Destaca la zona d'obres per presentar afecció a sòl forestal estratègic segons el Pla d'acció territorial i forestal de la Comunitat Valenciana.  
La construcció de la canonada no suposarà el canvi d'ús forestal d'aquests terrenys. La franja d'afecció (3,50 metres d'ample al llarg del traçat) no és gran i no posarà en perill, amb el compliment de les mesures preventives i correctores proposades en l'estudi d'impacte ambiental i aquelles que es proposaran en aquesta resolució, els valors de la zona en l'àmbit forestal.  
Quant a les alternatives, la magnitud de les afeccions ambientals són similars en les dues alternatives. No obstant això, l'alternativa principal creua dos tàlvegs amb major índex de cobertura de la vegetació mentre que la secundària afecta terrenys amb major pedregositat i menor cobertura de vegetació.  
En relació amb l'ús de l'aigua, s'ha de tindre en compte que l'ús privatiu de l'aigua requereix concessió administrativa segons article 59 del Reial decret legislatiu 1/2001, pel qual s'aprova el text refós de la Llei d'aigües. El promotor està tramitant la modificació de la concessió actual per canvi de punt de presa. Serà l'òrgan de conca, en l'exercici de les seues competències, i una vegada que haja determinat la sostenibilitat en els aqüífers del canvi de punt de presa, qui determine el moment en el qual es pot aprofitar l'aigua del nou pou.  
  
Sobre aquest tema cal indicar que segons la documentació del projecte de sondeig, tant el pou salinitzat com el nou pou se situen en la mateixa massa d'aigua. En el cas que això no siga així, caldrà realitzar un procediment ambiental per a avaluar els efectes ambientals de l'extracció d'aigua en el cas que superen els paràmetres de l'annex I, grup 7b o els paràmetres de l'annex II, grup 8a, de la Llei 21/2013, d'avaluació ambiental.  
Finalment, els condicionants ambientals d'aquesta declaració d'impacte ambiental recordaran alguns aspectes legals que han de complir-se en l'execució del projecte.  
  
Consideracions jurídiques  
1. El projecte examinat constitueix un dels casos en els quals és preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i l'annex I.7 del Decret 162/1990.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que li són aplicables.  
3. L'article 13 del Decret 158/2015, d'18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot l'anterior, es formula la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte d'instal·lació de canonada de reg agrícola a la parcel·la 34, del polígon 20, de Cheste (València), sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Abans de l'execució de les obres haurà d'haver-se obtingut l'informe regulat en l'article 11 de la Llei 4/1998, del patrimoni cultural valencià, el sentit i els condicionants del qual vinculen aquesta declaració d'impacte ambiental.  
2. Referent a l'ús de l'aigua:  
a) La Confederació Hidrogràfica del Xúquer establirà el moment en el qual s'iniciaran les extraccions.  
b) Qualsevol nou ús de l'aigua per part de la comunitat de regants referida a una massa d'aigua diferent de la massa d'aigua Buñol-Cheste, comportarà la necessitat de realitzar un procediment ambiental en el cas que les extraccions entren dins dels supòsits de l'annex I, grup 7b o de l'annex II, grup 8a de la Llei 21/2013, d'avaluació ambiental.  
  
3. Atesa la ubicació del projecte en sòl forestal:  
a) El projecte inclourà el plec de condicions del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants i ha de complir les seues determinacions.  
  
b) Les preses per a la utilització de l'aigua per mitjans d'extinció d'incendis se situaran en punts accessibles als vehicles d'extinció per camins existents. Aquestes preses d'aigua se situaran de manera preferent al costat del nou pou, mitjançant l'habilitació d'un punt de presa d'aigua en la bassa o en les dues ubicacions.  
c) Si l'òrgan amb competència en matèria forestal emet informe amb anterioritat a l'inici de les obres, aquest informe s'haurà de tindre en compte i s'hauran de complir les seues determinacions en tot allò que no contradiga aquesta declaració d'impacte ambiental.  
4. Ampliació de les mesures preventives i correctores:  
a) En el cas que es produïsca un abocament procedent de la maquinària d'obres, es procedirà a la neteja immediata de la zona d'obres, a l'emmagatzematge de l'abocament en recipient adequat i a la seua gestió a través de gestor autoritzat.  
b) Las zones afectades per l'obertura de la rasa amb pendents majors del 10 %, hauran de restaurar-se «trencant» el pendent amb mesures com ara l'establiment de franges o escalons de matoll i, si cal, habilitant xicotets cavallons per a dirigir les escorrenties.  
  
5. La vigilància de la restauració de la zona durarà 5 anys durant els quals haurà de corregir-se qualsevol signe d'erosió i, en el cas que no hi haja repoblació natural, les fallades en la revegetació.  
Aquesta restauració, d'acord amb el projecte redactat, inclourà les zones d'apilaments, parcs de maquinària i el total de la franja d'afecció.  
  
6. A la terminació de les obres, s'hauran de retirar de la zona els materials sobrants els quals es destinaran a abocador o gestor autoritzat segons les seues característiques.  
7. Qualsevol canvi significatiu del projecte haurà de comunicar-se a l'òrgan ambiental.  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 27 de setembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de febrer de 2019.- El director general de Medi Natural i d'Avaluació Ambiental: Antoni Marzo i Pastor.